google/wiki40b huggingface dataset:
Εφραίμ Μίρβις

Βιογραφία

Γεννήθηκε στην Νότιο Αφρική το 1956. Ο πατέρας του, ραβίνος στο Κέιπ Τάουν, μετοίκησε το 1973 στο Ισραήλ, όπου ο Εφραίμ πήγε σχολέιο και στη συνέχεια σπούδασε στο πανεπιστήμιο. Διορίστηκε ραβίνος στη συναγωγή του Δουβλίνου το 1982 και από το 1992 στο Λονδίνο.
Kuhle Wampe: Σε Ποιον Ανήκει ο Κόσμος;

Πλοκή

Η Αννι, μια νεαρή εργάτρια, πασχίζει μαζί με την οικογένειά της να επιβιώσουν στις πιο απάνθρωπες συνθήκες. Ο αδελφός της, ύστερα από μήνες απελπιστικής ανεργίας, βουτά στο κενό και αυτοκτονεί. Η ίδια και η οικογένειά της αδυνατούν να πληρώσουν το ενοίκιο του μίζερου διαμερίσματός τους και βρίσκονται στο δρόμο με έξωση. Χωρίς στέγη, με τα πράγματα φορτωμένα σε ένα φορτηγάκι, αποφασίζουν να πάνε στο Kuhle Wampe, έναν καταυλισμό, μια ώρα έξω από το Βερολίνο. Εκεί, έχουν βρει καταφύγιο μεγάλες μάζες φτωχών, ανέργων, ανθρώπων χωρίς στον ήλιο μοίρα. Μέσα σε αυτές τις καταστάσεις, η Αννι μένει έγκυος από τον αρραβωνιαστικό της, Φριτς, αλλά ο επικείμενος γάμος δεν πρόκειται να γίνει. Ο Φριτς πνίγεται με την προοπτική ενός γάμου, αλλά και με τη βαθύτερη φτώχεια που θα προξενήσει ο ερχομός ενός παιδιού. Η Αννι, ύστερα από αυτό, μετακομίζει σε μια φίλη της στο Βερολίνο και αρχίζει να συμμετέχει ενεργά στο νεανικό Εργατικό Κίνημα. Και σε μια διαδρομή με το τρένο, η Αννι μαζί με μια ομάδα του κινήματος θα λογομαχήσουν με μερικούς ευκατάστατους συνταξιδιώτες τους...

Παρασκήνια και οι συνθήκες παραγωγής

«Kuhle Wampe» ήταν το όνομα ενός κάμπινγκ στη λίμνη Großen Müggelsee στο Βερολίνο, όπου και γυρίστηκαν διάφορες σκηνές του έργου. Το όνομα είναι διφορούμενο, αφού από τη μιά μπορεί να 
ερμηνευθεί σωστά ως Κρύα Λίμνη (γερ. kühl, κρύος και Wampe, κοιλιά, επειδή η συγκεκριμένη λίμνη έχει σχήμα κοιλιάς). Μπορεί όμως να ερμηνευθεί παραβολικά, επειδή στην καθομιλουμένη διάλεκτο του Βερολίνου, Kuhle Wampe εννοείται και το «άδειο στομάχι» (γερμ. kuhl, hohl, κενό). 
Κατά την παραγωγή της ταινίας οι πόροι ήταν μηδαμηνοί, ενώ η παραγωγός εταιρεία Prometheus Film πτώχευσε λίγο πριν την αποπεράτωση του έργου. Το τελείωμα του γυρίσματος της ταινίας ανέλαβε η εταιρεία Praesens-Film από την Ζυρίχη με παραγωγό τον Lazar Wechsler. Εκτός αυτού, στον χώρο που γυριζόταν η ταινία παρευρίσκονταν σωματοφύλακες του KPD επειδή δεχόνταν επιθέσεις από την SA.

Λογοκρισία

Το 1932, λίγο μετά την έκδοσή της, η ταινία απαγορεύτηκε επειδή πρόσβαλε δήθεν τον Πρόεδρο του Ράιχ καθώς και τους θεσμούς του δικαίου και της θρησκείας.Η προβολή της απαγορεύτηκε λόγω του έντονου πολιτικού της μηνύματος, της ανοιχτής απεικόνισης θεμάτων - ταμπού, όπως αυτοκτονία, έκτρωση, φτώχεια, αλλά και της ξεκάθαρης κομμουνιστικής θέσης της και της αισιοδοξίας για μια σοσιαλιστική κοινωνία. Ταυτόχρονα, κατηγορήθηκε ότι παρουσίαζε την κυβέρνηση, το πολιτικό σύστημα και τη θρησκεία πολύ αρνητικά. Υστερα από έντονες διαμαρτυρίες όμως, η απαγόρευση άρθηκε και προβλήθηκε μια εκδοχή της ταινίας, κομμένης, όμως, με νέο μοντάζ.

Επανέκδοση

Η ταινία επανεκδόθηκε ως βιντεοκασέτα το 1999 με αγγλικούς υπότιτλους από την Black & White.
Ιωάννης Δ΄ του Σαλόν-Αρλαί

Βιογραφία

Ήταν το μόνο τέκνο του Γουλιέλμου Ζ΄ κυρίου του Αρλαί & πρίγκιπα της Οράγγης και της Αικατερίνης των Ντρε, κόρης του Ριχάρδου κόμη του Ετάμπ & Μονφόρ. Η εξαδέλφη του Άννα των Ντρε δούκισσα της Βρετάνης έγινε σύζυγος δύο βασιλέων της Γαλλίας.
Ηράκλεια Σιντική

Ανακάλυψη

Η πόλις ανακαλύφθηκε κατά λάθος το 2002. Από το 2007 άρχισαν αρχαιολογικές ανασκαφές στην περιοχή. Ο καθηγητής Lyudmil Vagalinski του Εθνικού Ινστιτούτου Αρχαιολογικών Μουσείων της Σοφίας ασχολήθηκε με τις ανασκαφές. Παρατήρησαν περίεργες δομές πάνω από αυτό που έμοιαζαν με σήραγγες και καμάρα. Αργότερα, μετά από μια γεωσκοπική εξέταση από Ρώσους ειδικούς, ανακαλύφθηκε ένα μεγάλο στούντιο για την παραγωγή κεραμικών και μάσκες για ένα άγνωστο και λογικά κατεστραμμένο αρχαίο θέατρο. O αρχαιολογικός αυτός χώρος βρίσκεται μόλις 5 χλμ. από το Πετρίτσι, την πιο κοντινή πολυπληθές πόλη.
Τερματικός σταθμός υγροποιημένου φυσικού αερίου Ρεβυθούσας

Ο Τερματικός σταθμός υγροποιημένου φυσικού αερίου Ρεβυθούσας είναι ο μοναδικός τερματικός σταθμός υγροποιημένου φυσικού αερίου στην Ελλάδα. Βρίσκεται στο νησάκι Ρεβυθούσα (ή Ρεβυθούσα), στον Κόλπο των Μεγάρων, δυτικά της Αθήνας. Ολοκληρώθηκε το 1999 και χρήστης της εγκατάστασης είναι η ΔΕΣΦΑ Α.Ε., η οποία ανήκει εξολοκλήρου στην ΔΕΠΑ. Το φυσικό αέριο παρέχεται με σύμβαση από την αλγερινή Sonatrach, η οποία παραδίδει 0.51 με 0.68 δισ. κυβικά μέτρα ετησίως μέχρι το 2021. Υπάρχει συμβόλαιο για την προμήθεια φυσικού αερίου από την ιταλική Eni, αν και δεν χρησιμοποιείται επί του παρόντος.

Ικανότητα

Το 2007 ολοκληρώθηκαν έργα αναβάθμισης του τερματικού σταθμού, αυξάνοντας την ικανότητά του σε 185 Bcf/y (5.2-5.3 δισεκατομμύρια κυβικά μέτρα ετησίως). Το υγροποιημένο φυσικό αέριο είναι αποθηκευμένα σε δύο δεξαμενές, συνολικής χωρητικότητας 130.000 κυβικών μέτρων. Έχει προγραμματιστεί η κατασκευή τρίτης δεξαμενής αποθήκευσης και εργοστασίου ηλεκτρικής ενέργειας.
Έλιμαρ Β΄ του Όλντενμπουρκ

Βιογραφία

Ήταν o μόνος γιος του Έλιμαρ Α΄ κόμη του Όλντνεμπουρκ και της Ριχέντσας, κόρης του Ντέντι.
Έγινε κόμης του Όλντενμπουρκ το διάστημα 1108-1143.
Μουσείο Δομήνικου Θεοτοκόπουλου

Επισκόπηση

Το μουσείο βρίσκεται σε απόσταση περίπου 1 χλμ. από το κέντρο του Φόδελε, απέναντι από ένα παρεκκλήσι και περιέχει αντίγραφα έργων και εγγράφων που σχετίζονται με τον Θεοτοκόπουλο. Το αρχικό κτίριο ήταν ερειπωμένο, αλλά αποκαταστάθηκε από το 1982 και έπειτα, με επιχορήγηση του Υπουργείου Πολιτισμού και Αθλητισμού. Το μουσείο άνοιξε για το κοινό το 1998. Το χωριό Φόδελε αναφέρεται ως γενέτειρα του Θεοτοκόπουλου, αλλά αυτό αμφισβητείται. Το μουσείο ισχυρίζεται ότι βρίσκεται εκεί που γεννήθηκε ο Θεοτοκόπουλος. 
Το Ιστορικό Μουσείο Κρήτης στο Ηράκλειο δεν απέχει πολύ και περιέχει δύο πρωτότυπα έργα του Θεοτοκόπουλου, τα μόνα πρωτότυπα έργα του καλλιτέχνη στην Κρήτη.
Μαυρονέρι Θεσπρωτίας

Γεωγραφία - Ιστορία

Το Μαυρονέρι βρίσκεται προς τα σύνορα της Ελλάδας με την Αλβανία σε απόσταση 11 χλμ. Β.-ΒΑ. από τους Φιλιάτες και 23 χλμ. ΒΑ. από την Ηγουμενίτσα. Ως οικισμός αναφέρεται επίσημα το 1951 να προσαρτάται στην τότε κοινότητα Φατηρίου. Σύμφωνα με το Πρόγραμμα «Καλλικράτης», μαζί με το Κερασοχώρι αποτελούν την τοπική κοινότητα Κερασοχωρίου που ανήκει στη δημοτική ενότητα Φιλιατών του δήμου Φιλιατών και σύμφωνα με την απογραφή 2011 έχει πληθυσμό 13 κατοίκους. 
Εκκλησιαστικά υπάγεται στην Μητρόπολη Παραμυθίας, Φιλιατών, Γηρομερίου και Πάργας. Η εκκλησία του χωριού είναι αφιερωμένη στον Άγιο Κοσμά.
Αλίκη και Βύρωνας

Η Αλίκη και Βύρωνας (αγγλόγλωσση μορφή: Άλις και Μπομπ) είναι συνηθισμένα ψευδώνυμα / χαρακτήρες στην επιστήμη της κρυπτογραφίας και της φυσικής. Τα ονόματα αυτά χρησιμοποιούνται για ευκολία, σε παραδείγματα της μορφής "Το πρόσωπο Α θέλει να στείλει το μήνυμα στο πρόσωπο Β", και ιδιαίτερα σε πολύπλοκα συστήματα τα οποία περιλαμβάνουν πολλά βήματα. Η επιλογή των ονομάτων ακολουθεί την συνέχεια της αγγλικής αλφάβητου (πρώτο γράμμα το A: ο χαρακτήρας Άλις, δεύτερο γράμμα το B: ο χαρακτήρας Μπομπ). Η επανειλημμένη χρήση αυτών των ονομάτων βοηθάει στην καλύτερη κατανόηση των τεχνικών θεμάτων.
Στην κρυπτογραφία και στην ασφάλεια υπολογιστών, υπάρχουν πολλά ονόματα τα οποία χρησιμοποιούνται για την παρουσίαση των διάφορων πρωτοκόλλων. Τα ονόματα χρησιμοποιούνται για ευκολία, αρκετές φορές είναι ενδεικτικά και χιουμοριστικά για το κάθε παράδειγμα. Σε πολλές από τις υλοποιήσεις των πρωτοκόλλων η αναφορές στην Άλις και τον Μπομπ δεν αναφέρονται σε ανθρώπινες ενέργειες αλλά σε διεργασίες του πρωτοκόλλου (π.χ. ένα πρόγραμμα που τρέχει μια ενέργεια).
Αλεξάνδρα του Κεντ

Πρώιμη ζωή

Η Πριγκίπισσα Αλεξάνδρα γεννήθηκε στις 25 Δεκεμβρίου 1936 στο Λονδίνο. Οι γονείς της είναι ο Πρίγκιπας Γεώργιος, Δούκας του Κεντ και η Πριγκίπισσα Μαρίνα της Ελλάδας.
Το πρώτο της όνομα Αλεξάνδρα της δόθηκε για να τιμηθεί η προγιαγιά της, Βασίλισσα Αλεξάνδρα, το δεύτερο όνομα Ελένη της δόθηκε για να τιμηθεί η γιαγιά της, Μεγάλη Δούκισσα Ελένη Βλαδιμήροβνα της Ρωσίας (μητέρα της Πριγκίπισσας Μαρίνας), το τρίτο όνομα Ελισάβετ και το τέταρτο όνομα Όλγα, της δόθηκε προ τιμήν των θείων της, της Πριγκίπισσας Ελισάβετ, Κόμισσας του Τέρινγκ-Γίεντενμπαχ και της Όλγας, Πριγκίπισσας Παύλου της Γιουγκοσλαβίας (αδελφές της μητέρας της) και το πέμπτο όνομα Κρίσταμπελ της δόθηκε επειδή γεννήθηκε την ημέρα των Χριστουγέννων.
H Πριγκίπισσα Αλεξάνδρα βαφτίστηκε στις 9 Φεβρουαρίου 1937 στο παρεκκλήσι των Ανακτόρων του Μπάκιγχαμ, νονοί της ήταν οι θείοι της, ο βασιλιάς Γεώργιος ΣΤ΄ και η βασίλισσα Ελισάβετ (αδελφός και νύφη του Πρίγκιπα Γεωργίου), η βασίλισσα Ματθίλδη της Νορβηγίας (θεία του Πρίγκιπα Γεωργίου), η γιαγιά της, η πριγκίπισσα Νικολάου της Ελλάδας και της Δανίας (μητέρα της Πριγκίπισσας Μαρίνας), η θεία της, η πριγκίπισσα Πριγκίπισσα Όλγα της Γιουγκοσλαβίας (αδελφή της Πριγκίπισσας Μαρίνας), η πριγκίπισσα Βεατρίκη (αδελφή του προπαππού της Εδουάρδου Ζ΄), ο Αλέξανδρος Κέιμπριτζ, Κόμης του Αθλόουν (εξάδελφος εξ αγχιστείας του παππού της Γεώργιος Ε΄) και ο Κόμης Κάρολος Θεόδωρος του Τέρινγκ-Γίεντενμπαχ (σύζυγος της θείας της Πριγκίπισσας Ελισάβετ). Από τους νονούς της, μόνο ο βασιλιάς Γεώργιος ΣΤ΄, η βασίλισσα Ελισάβετ και ο Λόρδος του Αθλόουν ήταν παρόντες.
ΟΕ Ενγκορντάνι

Ιστορία

Η Ουνιό Εσπορτίβα Ενγκορντάνι ιδρύθηκε το 1980 και η επίσημη εγγραφή του συλλόγου έγινε στις 28 Ιανουαρίου 1981. Το 2001 έγινε μέλος της Ομοσπονδίας Ποδοσφαίρου της Ανδόρρας και ξεκίνησε να αγωνίζεται στη δεύτερη ποδοσφαιρική κατηγορία της Ανδόρρας, την Σεγόνα Ντιβιζιό. Το 2003 τερμάτισε πρώτη και προβιβάστηκε στη πρώτη κατηγορία, την Πριμέρα Ντιβιζιό, για να υποβιβαστεί όμως την αμέσως επόμενη χρονιά. Την σεζόν 2013/14 κατάφερε πάλι να ανέβει κατηγορία, όπου παραμένει μέχρι σήμερα. 
Η σημαντικότερη επιτυχία της ομάδας μέχρι στιγμής ήταν η κατάκτηση του Κόπα Κονστιτουθιό (Κύπελλο ποδοσφαίρου Ανδόρρας το 2019, έχοντας αποκλείσει στον τελικό την ΦΚ Σάντα Κολόμα με 2-0. Όσον αφορά το πρωτάθλημα της χώρας, σημαντικότερη επιτυχία ήταν η κατάκτηση της δεύτερης θέσης της Πριμέρα Ντιβιζιό την περίοδο 2017/18, τερματίζοντας μόνο μ'ένα βαθμό διαφοράς από την πρωταθλήτρια ΦΚ Σάντα Κολόμα.
Αθανάσιος Καραθανάσης

Επαγγελματική σταδιοδρομία και προσωπική ζωή

Μικρασιατικής καταγωγής, γεννήθηκε στις 11 Ιουλίου του 1946 στο Bόλο. 
Πτυχιούχος της Φιλοσοφικής Σχολής (1969), πραγματοποίησε μεταπτυχιακές σπουδές στο Iνστιτούτο Bυζαντινών και Mεταβυζαντινών Σπουδών της Βενετίας (1969-1972), στη Σορβόννη (Paris IV) και στην Ecole Pratique des Hautes Etudes (1979-1981). Το 1985, έγινε πτυχιούχος της Θεολογικής Σχολής του Αριστοτελείου Πανεπιστημίου και διδάκτωρ των ίδιων σχολών το 1975 και 1987 αντιστοίχως.
Από ξένες γλώσσες, χρησιμοποιεί τα γαλλικά, τα ιταλικά και τα ρουμανικά, ενώ ομιλεί επίσης την αγγλική, τη γερμανική και τη βουλγαρική. Έλαβε μέρος σε επιστημονικά Συνέδρια, εντός και εκτός Ελλάδος.
Από το 1969 έως το 1972 διετέλεσε επιστημονικός συνεργάτης-ερευνητής στο Eλληνικό Iνστιτούτο Bενετίας και από το 1974 έως το 1987 Eρευνητής του I.M.X.A. Tο 1984, εξελέγη υφηγητής της Φιλοσοφικής Σχολής του Πανεπιστημίου Αθηνών. 
Το 1988 εξελέγη επίκουρος καθηγητής του Tμήματος Φιλολογίας του Πανεπιστημίου Aθηνών και από το 1989 αναπληρωτής Καθηγητής της Iστορίας του Eλληνικού Πολιτισμού στο Αριστοτέλειο Πανεπιστήμιο Θεσσαλονίκης. Το 1992, εξελέγη Kαθηγητής του ιδίου Πανεπιστημίου στο γνωστικό αντικείμενο της Iστορίας του Eλληνισμού. Δίδαξε στο Δημοκρίτειο Πανεπιστήμιο Θράκης (Tμήματα Eλληνικής Φιλολογίας και Iστορίας – Eθνολογίας), στο Πανεπιστήμιο Θεσσαλίας, (Παιδαγωγικά Tμήματα), στα Πανεπιστήμια Sapienza (Ρώμη), Στρασβούργου και York (Καναδά). 
Tο 1999-2001, και 2011-2013 ήταν Πρόεδρος του Tμήματος Ποιμαντικής και Kοινωνικής Θεολογίας της Θεολογικής Σχολής του A.Π.Θ. Διετέλεσε μέλος επιτροπών του Α.Π.Θ. (Γραφείο Erasmus, Επιτροπή Δημοσίων Σχέσεων, Κεντρική Βιβλιοθήκη κ.λ.π.). 
Την περίοδο 2007-2009 διετέλεσε Πρόεδρος του Περιφερειακού Συμβουλίου Μετεκπαίδευσης Καθηγητών Μέσης Εκπαιδεύσεως.
Είναι παντρεμένος με την Eλένη-Aιμιλία Παπαεμμανουήλ και έχει δύο κόρες.

Διακρίσεις και συμμετοχές

Στις 5 Ιουλίου 1994, τιμήθηκε με το οφφίκιο του Άρχοντος Διερμηνέως του Οικουμενικού Πατριαρχείου Κωνσταντινουπόλεως και τον Νοέμβριο του 2003 ο Πατριάρχης Αλεξανδρείας Πέτρος Ζ΄ του απένειμε το παράσημο του Αποστόλου Μάρκου. 
Είναι μέλος πολλών επιστημονικών, κυρίως, Ιδρυμάτων. Διετέλεσε πρόεδρος του Ιδρύματος Εθνικού και Θρησκευτικού Προβληματισμού (2000-2002)- Καριπείου Μελάθρου, Γενικός Γραμματέας (2000-2006) και Αντιπρόεδρος (2009-2012) της Εταιρείας Μακεδονικών Σπουδών, μέλος του Διοικητικού Συμβουλίου του Ιδρύματος Μελετών Χερσονήσου του Αίμου (1997-2007), του Κέντρου Ιστορίας Θεσσαλονίκης (1990-1996) και της Ιωνικής Εστίας (2000-2010).
Φαίδρα (ταινία)

Πληροφορίες

Μετά την παγκόσμια επιτυχία της ταινίας Ποτέ την Κυριακή που έκανε σταρ τη Μελίνα Μερκούρη, της χάρισε βραβείο ερμηνείας στις Κάννες και μια υποψηφιότητα για όσκαρ (που έχασε από την Ελίζαμπεθ Τέιλορ για την ταινία Ζήσαμε στην Αμαρτία), η ηθοποιός και ο Ντασέν, μόνιμο καλλιτεχνικό ζευγάρι, στράφηκαν στην αρχαία ελληνική τραγωδία. Η ταινία αποτέλεσε την τέταρτη συνεργασία του ζευγαριού. Επέλεξαν την τραγωδία του Ευριπίδη Ιππόλυτος που αφηγείται το παράνομο ερωτικό πάθος της Φαίδρας, συζύγου του Θησέα, για τον γιο του Ιππόλυτο. Το σενάριο γράφτηκε από τη συγγραφέα Μαργαρίτα Λυμπεράκη, η οποία μετέφερε το μύθο στην Ελλάδα της δεκαετίας του '60, που είχε αρχίσει να παίρνει τα πάνω της μετά τον πόλεμο. 
Στα τέλη Ιουλίου του 1961 απαγορεύτηκε το γύρισμα της Φαίδρας στα ναυπηγεία του Σκαραμαγκά, προκλήθηκαν επεισόδια ανάμεσα στο προσωπικό και τους ηθοποιούς, η δεξαμενή πάνω στην οποία βρίσκονταν η Μελίνα Μερκούρη και ο Ζυλ Ντασέν βυθίστηκε και το ζεύγος βρέθηκε στα νερά μέχρι τα γόνατα. Παρά τις αντιξοότητες, η ταινία (αμερικανο-γαλλο-ελληνική παραγωγή) ολοκληρώθηκε ακολουθώντας επιτυχημένη διεθνή καριέρα. Η Μελίνα Μερκούρη και ο Άντονι Πέρκινς, υπό τις σκηνοθετικές οδηγίες του Ζυλ Ντασέν, απέδωσαν το τραγικό, αδιέξοδο πάθος που ενώνει τη Φαίδρα με τον Ιππόλυτο (γιο του άντρα της) οδηγώντας στην καταστροφή. Η συνεργασία ανάμεσα στους δύο πρωταγωνιστές οδήγησε σε μια βαθιά φιλία.
Η ερμηνεία της Μερκούρη απέσπασε καλές κριτικές και έλαβε υποψηφιότητά για χρυσή σφαίρα. Αντίθετα με την Ευρώπη, η ταινία στις Η.Π.Α. δεν είχε εμπορική επιτυχία. Οι κριτικοί κινηματογράφου εκφράστηκαν αρνητικά για την ερμηνεία του Άντονι Πέρκινς, λόγω της εύθραυστης υπόστασης που δίνει στον Αλέξη. Η μουσική επένδυση της ταινίας έγινε από τον Μίκη Θεοδωράκη και τους στίχους των τραγουδιών έγραψε ο Νίκος Γκάτσος.
Αρίς

Ιστορία

Στην αρχαιότητα ήταν ένας μικρός οικισμός κοντά στη ελληνιστική πόλη Ρινοκόρουρα. Οι Οθωμανοί το 1560 κατασκεύασαν οχυρώσεις, οι Γάλλοι το 1799 πολιόρκησαν και κατέκτησαν το οχυρό. Στον Α΄παγκόσμιο πόλεμο οι Βρετανοί βομβάρδισαν και κατέστρεψαν την Αρίς, το 1958 διεξήχθη αερομαχία μεταξύ Αιγυπτίων και Ισραηλινών πάνω από την Αρίς.
Το 1903 προτάθηκε η εκτροπή νερών του Νείλου για την άρδευση της περιοχής. Η Αρίς ήταν υπό στρατιωτική κατοχή από το Ισραήλ τη περίοδο 1967-1979 και για λίγο το 1956. Ήταν και επιστράφηκε στην Αίγυπτο το 1979 μετά τη ισραηλινοαιγυπτιακή συνθήκη ειρήνης.
Βενεράτο Ηρακλείου

Ιστορικά στοιχεία

Η ονομασία του χωριού είναι προφανώς βενετική. Ήταν το θέρετρο των αρχόντων της Βενετίας και μάλιστα επικράτησε να λέγεται ότι ήταν παρά κρομμυδόφυλλο Βενετία. Η πιθανότερη ερμηνεία είναι ότι το όνομα προήλθε από την ιταλική λέξη venerato, που θα πει σεβάσμιο, όπως στη φράση Monasterium venerato =σεβασμία Μονή. Πιστεύεται ότι το όνομα αυτό δόθηκε στην παρακείμενη μονή της Παλιανής και κατ'  επέκταση έλαβε το όνομα και το χωριό, το οποίο βρισκόταν κοντά.
Κατά την Ενετοκρατία το Βενεράτο ήταν  από τους μεγαλύτερους οικισμούς της επαρχίας. Στον Καστροφύλακα αναφέρεται  (101) με 593 κατοίκους το 1583, από τους οποίους οι 279 ήταν γυναίκες και οι άνδρες ήταν 160. Οι υπόλοιποι ήταν παιδιά και γέροντες. Το 1833 περιγράφει ένας Άγγλος συγγραφέας, που ήτανε τότε τουρίστας στα γύρω χωριά, ότι τον καιρό εκείνο ήταν το μόνο χωριό στη Κρήτη που είχε καθαρά ενετικό όνομα. Και ότι τότε ζούσαν 12 οικογένειες Χριστιανών και μια μωαμεθανών.
Κατά την απογραφή του 1881 κατοικούνταν μόνο από Χριστιανούς.
Από το χωριό κατάγονταν ο γενικός οπλαρχηγός των επαρχιών Τεμένους και Μαλεβυζίου Αντώνιος Ξενάκης ή Τσαγκαραντώνης, ο Γενικός Γραμματέας Καγκελαρίας κατά την επανάσταση του 1821 Νεόφυτος Οικονόμου ο Μητροπολίτης Κρήτης Γεράσιμος Λετίτσης και ο οπλαρχηγος Χαράλαμπος Βλαχάκης Αρχηγός Μαλεβιζίου.
Χρήστος Αρχοντίδης

Σε συλλογικό επίπεδο

Για σχεδόν 25 χρόνια υπήρξε προπονητής ποδοσφαιρικών συλλόγων της Α΄ Εθνικής κατηγορίας στην Ελλάδα. Η προπονητική του καριέρα ξεκίνησε στα τέλη της δεκαετίας του '70 και ολοκληρώθηκε το 2005, όταν αποχώρησε από την τεχνική ηγεσία του Απόλλωνα Σμύρνης, στον πάγκο του οποίου βρέθηκε σε πέντε συνολικά διαφορετικές περιόδους. 
Βρέθηκε στον πάγκο δεκάδων συλλόγων όπως, μεταξύ άλλων, οι Κόρινθος, Δόξα Δράμας, ΠΑΣ Γιάννινα, Ηρακλής, Διαγόρας Ρόδου, Παναχαϊκή και Πανσερραϊκός, ενώ την αγωνιστική περίοδο 1996-97 κλήθηκε να αναλάβει τον ΠΑΟΚ, σε αντικατάσταση του Σουηδού Γκούντερ Μπένγκτσον, που μόλις είχε αποχωρήσει.

Στην εθνική Ελλάδας

Στις αρχές του 1982, στη σημαντικότερη στιγμή της προπονητικής του καριέρας, ο Χρήστος Αρχοντίδης ανέλαβε την τεχνική ηγεσία της εθνικής Ελλάδας, αντικαθιστώντας τον Αλκέτα Παναγούλια.
Το ντεμπούτο του στον «γαλανόλευκο» πάγκο πραγματοποιήθηκε στις 10 Φεβρουαρίου 1982 στο γήπεδο της Ριζούπολης, όταν η Ελλάδα υποδέχθηκε σε φιλική αναμέτρηση την Ανατολική Γερμανία. Άξιο αναφοράς είναι το γεγονός ότι και ο τελευταίος του αγώνας ήταν και πάλι εναντίον της Ανατολικής Γερμανίας, σε φιλική αναμέτρηση που διεξήχθη στο ΟΑΚΑ δύο χρόνια αργότερα (15 Φεβρουαρίου 1984).
Συνολικά βρέθηκε στον πάγκο τις Ελλάδας σε 20 αγώνες, έχοντας απολογισμό, 5 νίκες, 3 ισοπαλίες και 12 ήττες. Κορυφαία στιγμή της θητείας του ήταν η ισοπαλία 0-0 που απέσπασε στο παλιό Γουέμπλεϊ από την Αγγλία, σε αγώνα για την προκριματική φάση του Ευρωπαϊκού Πρωταθλήματος του 1984. 
Τον διαδέχθηκε τον Μάρτιο του 1984 ο Μίλτος Παπαποστόλου.
Humidex

Ο humidex (συντομογραφία του "humidity index", δείκτης υγρασίας) είναι ένας δείκτης, ο οποίος χρησιμοποιείται από Καναδούς μετεωρολόγους για την περιγραφή του πόσο ζεστός φαίνεται ο καιρός στο μέσο άτομο, συνδυάζοντας την επιρροή της θερμότητας και της υγρασίας. Ο humidex είναι αδιάστατος αριθμός, που βασίζεται στη θερμοκρασία δρόσου, αλλά είναι ισοδύναμος με την ξηρά θερμοκρασία σε βαθμούς Κελσίου. Για παράδειγμα αν η θερμοκρασία είναι 30°C και ο humidex υπολογίζεται σε 40, τότε αυτό υποδεικνύει ότι η υγρή θερμοκρασία γίνεται αισθητή ως ξηρή θερμοκρασία 40°C.
Σύμφωνα με τη Μετεωρολογική Υπηρεσία του Καναδά, με humidex τουλάχιστον 30 προκαλείται «κάποια ενόχληση», με τουλάχιστον 40 προκαλείται «μεγάλη ενόχληση» και πάνω από 45 είναι επικίνδυνο. Όταν ο humidex φτάσει το 54, η θερμοπληξία είναι σχεδόν σίγουρη. Ο τύπος για τον υπολογισμό του humidex αναπτύχθηκε από τον J.M. Masterton και τον F.A. Richardson της Υπηρεσίας Ατμοσφαιρικού Περιβάλλοντος του Καναδά, το 1979. Ο humidex διαφέρει από τον δείκτη θερμότητας που χρησιμοποιείται στις Ηνωμένες Πολιτείες, στο ότι προκύπτει από τη θερμοκρασία δρόσου και όχι από την σχετική υγρασία.
Το ρεκόρ humidex στον Καναδά καταγράφηκε στις 25 Ιουλίου 2007 όταν έφτασε στο Κάρμαν της Μανιτόμπα το 53,  σπάζοντας το προηγούμενο που ήταν 52.1 καταγεγραμμένο το 1953 στο Γούιντσορ του Οντάριο.
Μαλτέζικη Ποδοσφαιρική Ομοσπονδία

Αρμοδιότητες

Η ομοσπονδία διοργανώνει το ανώτατο πρωτάθλημα της χώρας, την Πρέμιερ Λιγκ Μάλτι και διάφορες άλλες διοργανώσεις, συμπεριλαμβανομένου μιας διοργάνωσης κυπέλλου για τις ομάδες του ανώτατου πρωταθλήματος, το Τάτσα Μαλτία. Επιπλέον, είναι υπεύθυνη για την Εθνική Μάλτας (ποδόσφαιρο ανδρών) και για τις υπόλοιπες αντιπροσωπευτικές ομάδες της χώρας στις κατηγορίες νέων οι οποίες συμμετέχουν στις διεθνείς διοργανώσεις των UEFA και FIFA. Επιπλέον, είναι υπεύθυνη για την Εθνική Μάλτας (ποδόσφαιρο γυναικών) και για την Εθνική Μάλτας (ποδόσφαιρο σάλας ανδρών).
Φρίντριχ Σίλερ

Ο Σίλερ στη μουσική

Το τέταρτο μέρος της Ενάτης Συμφωνίας του Λούντβιχ βαν Μπετόβεν, επονομαζόμενο και "Ύμνος στη Χαρά" (γερμ. An die Freude) αποτελεί μελοποίηση στίχων του Σίλερ. Σε στίχους του ποιητή βασίζεται επίσης και το χορωδιακό του έργου "Nänie" του Γιοχάνες Μπραμς. Ορισμένα ποιήματά του, επίσης, μελοποιήθηκαν από τον Φραντς Σούμπερτ στη συλλογή του "Lieder" για πιάνο και φωνή. Όπερες των Τζουζέπε Βέρντι (I masnadieri - Ληστές, Giovanna d'Arco - Η Παρθένος της Ορλεάνης, Luisa Miller - Ραδιουργία και έρως, Don Carlos), του Γκαετάνο Ντονιτσέτι (Μαρία Στούαρτ) και του Τζοακίνο Ροσσίνι (Γουλιέλμος Τέλλος) βασίστηκαν, ως προς το λιμπρέτο τους, σε έργα του Σίλερ.

Μνήμη και τιμητικές διακρίσεις

Η πρώτη σημαντική βιογραφία του Σίλερ γράφτηκε από την αδελφή της συζύγου του, την Καρολίνε φον Βολτσόχεν, το 1830.
Η πόλη της Στουτγάρδης ανέγειρε το 1839 το πρώτο άγαλμά του, σε πλατεία που μετονομάσθηκε σε Schillerplatz («Πλατεία Σίλερ»). Μνημείο προς τιμή του ανεγέρθηκε στην Gendarmenmarkt του Βερολίνου το 1871.
Τον Σεπτέμβριο του 2008 ο Σίλερ ψηφίσθηκε από το κοινό του τηλεοπτικού σταθμού Arte ως ο δεύτερος σημαντικότερος θεατρικός συγγραφέας στην ευρωπαϊκή ιστορία μετά τον Σαίξπηρ.
Νάνσι Σινάτρα

Βιογραφία

Η Σινάτρα γεννήθηκε στις 8 Ιουνίου 1940 στο Jersey City του Νιου Τζέρσεϋ. Είναι η μεγαλύτερη κόρη από τα τρία παιδιά που απέκτησε ο Φρανκ Σινάτρα με την πρώτη του σύζυγο, Νάνσι Μπαρμπάτο (1917–2018). Όταν ήταν βρέφος, η οικογένεια μετακόμισε στο Hasbrouck Heights του Νιου Τζέρσεϋ. Αργότερα μετακόμισαν στην Καλιφόρνια για χάρη της καριέρας του Φρανκ Σινάτρα στο Χόλυγουντ. Εκεί, η Σινάτρα πέρασε αρκετά χρόνια μαθαίνοντας πιάνο και χορό και λαμβάνοντας μαθήματα δραματικής τέχνης αλλά και παρακολουθώντας επί μήνες μαθήματα φωνητικής.
Το 1945 ο Φρανκ Σινάτρα τής αφιέρωσε το τραγούδι "Nancy (with the Laughing Face)".
Φαν Βαν Χάι

Ζωή και την καριέρα της

Ο Φαν Βαν Χάι γεννήθηκε στις 25 Δεκεμβρίου 1933 στην Κοινότητα Θονγκ Χόι στην επαρχία Κου Τσι στη Σαϊγκόν της Γαλλικής Ινδοκίνας. Ήδη από τα νιάτα του εργαζόταν σε επαναστατικές οργανώσεις. Μετά το τέλος του Πρώτου Πολέμου της Ινδοκίνας και την επακόλουθη διχοτόμηση της χώρας, ο Φαν Βαν Χάι άδραξε την ευκαιρία να μεταναστεύσει στο Βόρειο Βιετνάμ.
Ο Φαν Βαν Χάι προσχώρησε στην επανάσταση το 1947 και έγινε μέλος του Κομμουνιστικού Κόμματος του Βιετνάμ στις 15 Ιουλίου 1959.
Από το 1954 έως το 1959, σπούδασε και εργάστηκε στη μεταρρύθμιση της γης στο Βόρειο Βιετνάμ ενώ στη συνέχεια σπούδασε γλώσσες στο Πανεπιστήμιο Οικονομικών της Μόσχας στη Σοβιετική Ένωση μέχρι το 1965.
Μετά τον πόλεμο ο Φαν Βαν Χάι έγινε ο προσωρινός δήμαρχος της πόλης Χο Τσι Μιν. Από τις 24 Σεπτεμβρίου 1997 έως τις 24 Ιουνίου 2006 υπηρέτησε ως Πρωθυπουργός της Σοσιαλιστικής Δημοκρατίας του Βιετνάμ. Έγινε ο πρώτος Πρωθυπουργός του Βιετνάμ που επισκέφθηκε τις Ηνωμένες Πολιτείες όπου συναντήθηκε με τον Πρόεδρο Τζορτζ Μπους τον νεότερο. Στις 24 Ιουνίου 2006, ανακοίνωσε την παραίτησή του μαζί με τον Πρόεδρο Τραν Ντουκ Λουόνγκ.
Από τις 15 Δεκεμβρίου 1998 έως τις 5 Νοεμβρίου 2001 υπηρέτησε επίσης ως πρόεδρος της ASEAN.
Ο Φαν Βαν Χάι θεωρήθηκε μέτριος μεταρρυθμιστής που ενήργησε στην υποστήριξη του οικονομικού ανοίγματος της χώρας μέσα στο πολιτικό φάσμα του Βιετνάμ. Πέθανε στις 17 Μαρτίου του 2018 στο σπίτι του στη Πόλη Χο Τσι Μιν σε ηλικία 84 ετών.

Προσωπική του ζωή

Η γυναίκα του ήταν η Νγκουγιέν Θι Σάου, πρώην αναπληρωτής διευθυντής του Τμήματος Σχεδιασμού και Επενδύσεων της Πόλης Χο Τσι Μιν. Η γυναίκα του πέθανε το 2012. Σύμφωνα με τα μέσα ενημέρωσης, είχαν αποκτήσει ένα γιο, τον Φαν Μιν Χοάν, και μια κόρη, τη Φαν Θι Μπατς Γιέν.